
Hogyan szórakoztat az udvariatlanság? Az offenzív viselkedés megjelenése a kvízműsorokban

Az udvariatlanságot mindenkor elítélendő magatartásként tartotta számon a közvélekedés, szórakoztatásként való felfogása tehát látszólag ellentmondásosnak tűnik, azonban a feltételezés új értelmet nyer, ha nem mi magunk vagyunk a célpont, csupán „megfigyeljük” azt. 
A ma népszerű televíziós kvízműsorok sikere ugyanis jórészt abban rejlik, hogy a közönség valamiképp örömét leli a szereplőkkel szembeni offenzív, udvariatlan viselkedés megfigyelésében, amelyben azok élcelődés tárgyává válhatnak megjelenésük, foglalkozásuk, különös hobbijuk vagy tájékozatlanságuk miatt.
A dolgozat célja tehát – a szociopragmatika eredményeit a kommunikációtudományban érvényesítve – bemutatni az új területnek számító udvariatlanságkutatás legfontosabb fogalmait és értelmezési kereteit. Megismerkedünk továbbá az udvariatlanság szórakoztató eszközként való megjelenésével: láthatjuk, milyen örömforrásoknak köszönhetően válik szórakoztatóvá a „véletlenül” meghalló közönség számára a kvízműsorokban szereplő játékosokat ért udvariatlan arculatfenyegetés, valamint hogy hogyan „zsákmányolja ki” a vetélkedő kontextusa az adott versenyzőket. Mindemellett a dolgozat kitér arra is, hogy a vetélkedő mint a neotelevízió kedvelt műfaja milyen eszközökkel igyekszik fokozni a műsor izgalmait, és miképpen teremti elő a közönség számára a játékosokkal való azonosulás lehetőségét.
Az elemzés alapjául a Magyar Televízió két legsikeresebb szórakoztató kvízműsora szolgál, a hétköznaponként adásba kerülő Maradj Talpon!, valamint a vasárnaponként jelentkező Magyarország, szeretlek!.



